Regeringskantoordiefstal: Saak tot Junie uitgestelŉ Foto van een van die verdagtes wat van veiligheidskameras af bekom is. Foto: SAPD Die saak teen drie mans wat daarvan verdink word dat hulle miljoene rande uit ŉ kluis in die Pretoria-kantoor van die Staatsveiligheidsagentskap (SSA) gesteel het, is Woensdag in die stad se landdroshof uitgestel vir verdere ondersoek. Khayalethu Mgatyelwa, William Mmotong en Albert Ramabele moet weer op 1 Junie in die hof verskyn. Hulle sal na verwagting dan gevra word om te pleit. Daar word beweer dat die verdagtes op 27 Desember toegang tot SSA se hoofkantoor gekry het en R17 miljoen se buitelandse valuta uit die kluis gesteel het. Die verdagtes is vasgetrek nadat die polisie beeldmateriaal van die diewe wat deur veiligheidskameras in die gang van die gebou vasgevang is, uitgereik het. Mgatyelwa en Mmotong is glo werknemers van die agentskap. Al drie verdagtes is tans uit op borgtog. Lees die vorige berigte oor die regeringskantoordiefstal op Maroela Media.